Gyõr mostantól Autopolis
A nyugat-magyarországi, azaz a gyõri fejlesztési pólus neve Autopolis, szlogenje pedig „A fejlõdés vonzásában" lesz.
Az Országgyûlés decemberben döntött arról, hogy Gyõr – a nyugat-dunántúli régióban egyedüliként – fejlesztési pólus lesz. A cím anyagi elõnyökkel, várhatóan mintegy százmilliárd forintnyi európai uniós támogatás garantált megszerzésével jár együtt.
A projekt legmagasabb szintû döntés-elõkészítõ bizottsága, a koordinációs munkacsoport az év elején pályázatot írt ki a pólus nevére, szlogenjére és logójára. Eredics Imre gyõri alpolgármester tegnap jelentette be a döntést. Eszerint a bírálók az Autopolist találták a legjobb névnek (a gyõri Kovács Eszter leleménye), a szlogenek versenyét „A fejlõdés vonzásában" nyerte (a gyõri Tóth Norbert küldte be), míg a logók közül a kõszegi Schlögl Balázs munkáját választották.
A nyertes logóért 100 ezer, az elsõ helyezett névért és szlogenért 60–60 ezer forint jutalmat adtak. Érdekesség, hogy a megadott határidõre 152 pályamû érkezett, 55 százalék Gyõr-Moson-Sopron, 40 százalék Vas és 5 százalék Zala megyébõl. Egyébként néhány más város is egyedi névvel illeti pólusprogramját, így lett Miskolc Technopolis és Szeged Biopolis.
Eredics Imre a Kisalföld kérdésére elmondta: január 31-re leadták a stratégiai programot a kormánynak, és következõ lépésként március végéig elkészítik azon vezérprojektek listáját, amelyek megvalósítása már 2007-ben elkezdõdhet.
A kulcselem a jármûipari kutató-fejlesztõ bázis fizikai és személyzeti feltételeinek megteremtése lesz. Hozzátette: elképzelhetõ, hogy ez nem a Széchenyi-egyetemen belül jön létre.
Az alpolgármester úgy vélte, lassan oszlik a bizalmatlanság, ami a parlamenti döntés elõtti viták során alakult ki Gyõr és a régió más megyei jogú városai – elsõsorban Szombathely – között. Megjegyezte, hogy az ipari parkoktól sokkal több javaslatot kaptak eddig, mint a városok vezetésétõl. Az Autopolis kitalálója, a gyõri Kovács Eszter háromgyermekes kismama, és éppen gyesen van.
Lapunknak elmondta, hogy az „auto" és a görög, várost jelentõ „polis" szó összeillesztésével részben arra utalt, hogy a város önmagától is mozog, fejlõdik, részben pedig az autóipari hagyományokra.
Családjában két egykori rábás mérnök van, így ez szintén inspirálta a névválasztást, de természetesen a mai Gyõrben sokkal meghatározóbb Audi jelenléte is.
A szlogen a gyõri Tóth Norbert munkája. Utóbbi szó nem túlzás, mert egy éjszaka és egy délelõtt dolgozott, persze nem csupán „A fejlõdés vonzásában" kitalálása tartott ennyi ideig, hanem a pólusnév és logó megalkotása is, amelyekkel végül nem nyert.
A fiatalember elmondta, õ a Vonzerõ névvel indult, amibõl egy grafikai megoldással kiemelte a v és a z betût, Vas és Zala megyére utalva. „Ennek a programnak nem arról kell szólnia, hogy csak Gyõr van elõtérben" – tette hozzá magyarázatként.
A kõszegi Schlögl Balázs hobbijának hódolva tervezte meg a logót, ami a bírálók véleménye szerint lendületet sugároz – s ezzel profi cégeket elõzött meg.

Kapcsolódó anyagok >>
A kormány Gyõrt támogatja (2005-11-09) >>
Egy heves vita sok felvonása (2005-11-09) >>
Balogh a miniszterekhez fordult (2005-11-04) >>
Több régióközpont is lehetne (2005-09-28) >>
Hol lesz a régió- központ? (2004-02-20) >>
Gyõr ellen Szombathelyen (2005-10-27) >>